காங்கிரசுடன் உறவு கொண்டுள்ள ஹர்திக் படேல் மீது நம்பிக்கை இழந்த சில படிதார் அமைப்பு தலைவர்கள் பலரும் அதில் இருந்து விலகி பா.ஜ.கட்சியில் சேரப்போவதாக அக்டோபர் 22 அன்று பா.ஜ.க. அறிவித்தது. அவ்வாறு விலகும் தலைவர்களில் மிகவும் பெரிதாகப் பேசப்பட்ட வடகுஜராத் ஒருங் கிணைப்பாளர் நரேந்திர படேல் மாநில பா.ஜ.க. தலைவர் ஜிட்டு வாகானி முன்னிலையில் தனது பதவி விலகலை அறிவித்த போதிலும், ஒரு சில மணி நேரத்திற்குள் தனது நிலையை மாற்றிக் கொண்டார். பா.ஜ.கட்சியில் சேர்வதற்காக தனக்கு 1 கோடி ரூபாய் கொடுப்பதாக வாக்களித்திருந்ததைக் கூறிய அவர், அதற்கு முன் பணமாக தனக்கு அளிக்கப்பட்ட 10 லட்ச ரூபாயையும் ஒரு பத்திரிகையாளர் சந்திப்பில் காட்டினார். அதனைத் தொடர்ந்து கடந்த ஜூலை மாதத்தில் படிதார் அமைப்பில் இருந்து விலகி பா.ஜ. கட்சியில் இணைந்த நிகில் சவானி என்பவரும் பா.ஜ.கட்சியை விட்டு விலகிவிட்டதுடன், முதல்வர் ருபானி உள்ளிட்ட பா.ஜ.க. தலைவர்கள் மக்களின் நலன்களில் அக்கறை காட்டாமல் தங்களது அரசியல் ஆதாயத்துக்காகவே பாடுபடுவதாகக் குற்றம் சாட்டினார்.